title: Komission delegoitu direktiivi (EU) 2021/1717, annettu 9 päivänä heinäkuuta 2021, Euroopan parlamentin ja neuvoston direktiivin 2014/45/EU muuttamisesta siltä osin kuin on kyse tiettyjen ajoneuvoluokkien kuvausten saattamisesta ajan tasalle ja eCall-järjestelmän lisäämisestä kyseisen direktiivin liitteissä I ja III olevaan katsastettavien kohteiden, menetelmien, hylkäysperusteiden ja puutteiden arvioinnin luetteloon (ETA:n kannalta merkityksellinen teksti)

text:
                  27.9.2021

                  FI

                  Euroopan unionin virallinen lehti

                  L 342/48

         KOMISSION DELEGOITU DIREKTIIVI (EU) 2021/1717,
         annettu 9 päivänä heinäkuuta 2021,
         Euroopan parlamentin ja neuvoston direktiivin 2014/45/EU muuttamisesta siltä osin kuin on kyse tiettyjen ajoneuvoluokkien kuvausten saattamisesta ajan tasalle ja eCall-järjestelmän lisäämisestä kyseisen direktiivin liitteissä I ja III olevaan katsastettavien kohteiden, menetelmien, hylkäysperusteiden ja puutteiden arvioinnin luetteloon
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon moottoriajoneuvojen ja niiden perävaunujen määräaikaiskatsastuksista sekä direktiivin 2009/40/EY (1) kumoamisesta 3 päivänä huhtikuuta 2014 annetun Euroopan parlamentin ja neuvoston direktiivin 2014/45/EU ja erityisesti sen 17 artiklan,
         sekä katsoo seuraavaa:

                     (1)

                     Direktiiviä 2014/45/EU sovelletaan ajoneuvoihin, joiden rakenteellinen nopeus on yli 25 km/h ja jotka kuuluvat kyseisen direktiivin 2 artiklan 1 kohdassa lueteltuihin luokkiin. Kyseiset luokat määritellään Euroopan parlamentin ja neuvoston direktiivien 2002/24/EY (2), 2003/37/EY (3) ja 2007/46/EY (4) perusteella.

                     (2)

                     Direktiivit 2002/24/EY, 2003/37/EY ja 2007/46/EY kumottiin Euroopan parlamentin ja neuvoston asetuksilla (EU) N:o 168/2013 (5), (EU) N:o 167/2013 (6) ja (EU) 2018/858 (7).

                     (3)

                     Kun otetaan huomioon ajoneuvoluokkien kuvauksissa tapahtuneet muutokset, jotka johtuvat direktiivien 2002/24/EY ja 2003/37/EY kumoamisesta, tiettyjä direktiivissä 2014/45/EU tarkoitettuja ajoneuvoluokkien kuvauksia olisi mukautettava. Kyseiset muutokset eivät vaikuta katsastusten sisältöön eivätkä katsastustiheyteen.

                     (4)

                     Euroopan parlamentin ja neuvoston asetuksessa (EU) 2015/758 (8) säädetään velvoitteesta varustaa 31 päivästä maaliskuuta 2018 tietyt uudet ajoneuvotyypit hätänumeroon 112 perustuvalla ajoneuvoon kiinteästi asennettavalla eCall-järjestelmällä.

                     (5)

                     Koska hätänumeroon 112 perustuva ajoneuvoon asennettava eCall-järjestelmä on hätäjärjestelmä, sen on oltava mahdollisimman luotettava. Vähimmäistietojen ja puheensiirron oikeellisuus ja laatu olisi varmistettava, ja olisi kehitettävä yhtenäinen testausjärjestelmä, jolla varmistetaan hätänumeroon 112 perustuvan ajoneuvoon asennettavan eCall-järjestelmän pitkäikäisyys ja kestävyys. Sen vuoksi eCall-järjestelmän määräaikaiskatsastukset olisi suoritettava säännöllisesti direktiivin 2014/45/EU mukaisesti. Kyseisen direktiivin liitteessä I olevaan taulukkoon 3 olisi lisättävä kyseistä katsastusta koskeva uusi kohta.

                     (6)

                     Sen vuoksi direktiiviä 2014/45/EU olisi muutettava,

               ON HYVÄKSYNYT TÄMÄN DIREKTIIVIN:

            1 artikla
            Muutetaan direktiivi 2014/45/EU seuraavasti:

                        1)

                        Muutetaan 2 artikla seuraavasti:

                                    a)

                                    Muutetaan 1 kohta seuraavasti:

                                                i)

                                                korvataan johdantokappale seuraavasti:

                                                   ”1.   Tätä direktiiviä sovelletaan ajoneuvoihin, joiden rakenteellinen nopeus on yli 25 km/h ja jotka kuuluvat seuraaviin Euroopan parlamentin ja neuvoston asetuksessa (EU) N:o 167/2013 (*1), asetuksessa (EU) N:o 168/2013 (*2) ja asetuksessa (EU) 2018/858 (*3) tarkoitettuihin luokkiin:

                                                   (*1)  Euroopan parlamentin ja neuvoston asetus (EU) N:o 167/2013, annettu 5 päivänä helmikuuta 2013, maa- ja metsätaloudessa käytettävien ajoneuvojen hyväksynnästä ja markkinavalvonnasta (EUVL L 60, 2.3.2013, s. 1)."

                                                   (*2)  Euroopan parlamentin ja neuvoston asetus (EU) N:o 168/2013, annettu 15 päivänä tammikuuta 2013, kaksi- ja kolmipyöräisten ajoneuvojen ja nelipyörien hyväksynnästä ja markkinavalvonnasta (EUVL L 60, 2.3.2013, s. 52)."

                                                   (*3)  Euroopan parlamentin ja neuvoston asetus (EU) 2018/858, annettu 30 päivänä toukokuuta 2018, moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, komponenttien ja erillisten teknisten yksiköiden hyväksynnästä ja markkinavalvonnasta, asetusten (EY) N:o 715/2007 ja (EY) N:o 595/2009 muuttamisesta sekä direktiivin 2007/46/EY kumoamisesta (EUVL L 151, 14.6.2018, s. 1).”"

                                                ii)

                                                korvataan kuudes ja seitsemäs luetelmakohta seuraavasti:

                                                            ”–

                                                            1 päivästä tammikuuta 2022 alkaen kaksi- tai kolmipyöräiset ajoneuvot – ajoneuvoluokat L3e, L4e, L5e ja L7e, jotka on varustettu polttomoottorilla, jonka sylinteritilavuus on yli 125 cm3; – pääasiassa yleisillä teillä käytettävät pyörillä varustetut T1b-, T2b-, T3b-, T4.1b-, T4.2b- ja T4.3b-luokan traktorit, joiden suurin rakenteellinen nopeus on yli 40 km/h.”

                                    b)

                                    Korvataan 2 kohdan seitsemäs luetelmakohta seuraavasti:

                                                ”–

                                                L3e-, L4e-, L5e- ja L7e-luokan ajoneuvot, jotka on varustettu polttomoottorilla, jonka sylinteritilavuus on yli 125 cm3, kun jäsenvaltio on ottanut käyttöön kaksi- tai kolmipyöräisiä ajoneuvoja koskevia tehokkaita vaihtoehtoisia liikenneturvallisuustoimenpiteitä, ottaen erityisesti huomioon asiaan liittyvät liikenneturvallisuustilastot viimeisten viiden vuoden ajalta. Jäsenvaltioiden on ilmoitettava komissiolle näistä poikkeuksista.”

                        2)

                        Muutetaan 5 artikla seuraavasti:

                                    a)

                                    Korvataan 1 kohdan c alakohta seuraavasti:

                                                ”c)

                                                pääasiassa yleisillä teillä kaupallisessa maanteiden tavaraliikenteessä käytettävät pyörillä varustetut T1b-, T2b-, T3b-, T4.1b-, T4.2b- ja T4.3b-luokan traktorit: neljän vuoden kuluttua ajoneuvon ensimmäisestä rekisteröintipäivästä ja sen jälkeen joka toinen vuosi.”

                                    b)

                                    Korvataan 2 kohta seuraavasti:

                                       ”2.   Jäsenvaltion on vahvistettava tarkoituksenmukainen katsastusväli L3e-, L4e-, L5e- ja L7e-luokan ajoneuvoille, jotka on varustettu polttomoottorilla, jonka sylinteritilavuus on yli 125 cm3.”

                        3)

                        Muutetaan liitteet I ja III tämän direktiivin liitteen mukaisesti.

            2 artikla
            Saattaminen osaksi kansallista lainsäädäntöä

               1.   Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 27 päivänä syyskuuta 2022. Niiden on viipymättä toimitettava nämä säännökset kirjallisina komissiolle.
               Niiden on sovellettava 1 artiklan ja tämän direktiivin liitteen 2 kohdan noudattamisen edellyttämiä toimenpiteitä 27 päivästä syyskuuta 2022.
               Niiden on sovellettava tämän direktiivin liitteen 1 kohdan noudattamisen edellyttämiä toimenpiteitä viimeistään 20 päivästä toukokuuta 2023.
               Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne julkaistaan virallisesti. Jäsenvaltioiden on säädettävä siitä, miten viittaukset tehdään.

               2.   Jäsenvaltioiden on toimitettava tässä direktiivissä säännellyistä kysymyksistä antamansa keskeiset kansalliset säännökset kirjallisina komissiolle.

            3 artikla
            Voimaantulo
            Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            4 artikla
            Osoitus
            Tämä direktiivi on osoitettu kaikille jäsenvaltioille.

            Tehty Brysselissä 9 päivänä heinäkuuta 2021.

                  Komission puolesta

                  Puheenjohtaja

               Ursula VON DER LEYEN

            (1)  Euroopan parlamentin ja neuvoston direktiivi 2009/40/EY, annettu 6 päivänä toukokuuta 2009, moottoriajoneuvojen ja niiden perävaunujen katsastuksesta (EUVL L 141, 6.6.2009, s. 12).

            (2)  Euroopan parlamentin ja neuvoston direktiivi 2002/24/EY, annettu 18 päivänä maaliskuuta 2002, kaksi- ja kolmipyöräisten moottoriajoneuvojen tyyppihyväksynnästä ja neuvoston direktiivin 92/61/ETY kumoamisesta (EYVL L 124, 9.5.2002, s. 1).

            (3)  Euroopan parlamentin ja neuvoston direktiivi 2003/37/EY, annettu 26 päivänä toukokuuta 2003, maatalous- tai metsätraktoreiden, niiden perävaunujen ja vedettävien vaihdettavissa olevien koneiden ja näihin ajoneuvoihin tarkoitettujen järjestelmien, osien ja erillisten teknisten yksiköiden tyyppihyväksynnästä sekä direktiivin 74/150/ETY kumoamisesta (EUVL L 171, 9.7.2003, s. 1).

            (4)  Euroopan parlamentin ja neuvoston direktiivi 2007/46/EY, annettu 5 päivänä syyskuuta 2007, puitteiden luomisesta moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, osien ja erillisten teknisten yksiköiden hyväksymiselle (EUVL L 263, 9.10.2007, s. 1).

            (5)  Euroopan parlamentin ja neuvoston asetus (EU) N:o 168/2013, annettu 15 päivänä tammikuuta 2013 , kaksi- ja kolmipyöräisten ajoneuvojen ja nelipyörien hyväksynnästä ja markkinavalvonnasta (EUVL L 60, 2.3.2013, s. 52).

            (6)  Euroopan parlamentin ja neuvoston asetus (EU) N:o 167/2013, annettu 5 päivänä helmikuuta 2013 , maa- ja metsätaloudessa käytettävien ajoneuvojen hyväksynnästä ja markkinavalvonnasta (EUVL L 60, 2.3.2013, s. 1).

            (7)  Euroopan parlamentin ja neuvoston asetus (EU) 2018/858, annettu 30 päivänä toukokuuta 2018, moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, komponenttien ja erillisten teknisten yksiköiden hyväksynnästä ja markkinavalvonnasta, asetusten (EY) N:o 715/2007 ja (EY) N:o 595/2009 muuttamisesta sekä direktiivin 2007/46/EY kumoamisesta (EUVL L 151, 14.6.2018, s. 1).

            (8)  Euroopan parlamentin ja neuvoston asetus (EU) 2015/758, annettu 29 päivänä huhtikuuta 2015, hätänumeroon 112 perustuvan ajoneuvoon asennettavan eCall-järjestelmän käyttöönottoa koskevista tyyppihyväksyntävaatimuksista ja direktiivin 2007/46/EY muuttamisesta (EUVL L 123, 19.5.2015, s. 77).

            LIITE
            Muutetaan liitteet I ja III seuraavasti:

                        1)

                        Lisätään liitteessä I olevan 3 kohdan 7 kohtaan alakohta seuraavasti:

                                       Kohde

                                       Menetelmä

                                       Hylkäysperusteet

                                       Puutteiden arviointi

                                       Vähäinen

                                       Vakava

                                       Vaarallinen

                                                ”7.13

                                                eCall-järjestelmä (jos asennettu, EU:n tyyppihyväksyntälainsäädännön mukaisesti)

                                                7.13.1

                                                Asennus ja kokoonpano

                                    Silmämääräinen tarkastus sekä tarkastus käyttäen sähköistä liitäntää, jos ajoneuvon tekniset ominaisuudet mahdollistavat sen ja kun tarvittavat tiedot ovat saatavilla.

                                                a)

                                                Järjestelmä tai jokin sen osa puuttuu

                                    X

                                                b)

                                                Ohjelmistoversio virheellinen

                                    X

                                                c)

                                                Järjestelmän koodaus virheellinen

                                    X

                                                7.13.2

                                                Kunto

                                    Silmämääräinen tarkastus sekä tarkastus käyttäen sähköistä liitäntää, jos ajoneuvon tekniset ominaisuudet mahdollistavat sen ja kun tarvittavat tiedot ovat saatavilla.

                                                a)

                                                Järjestelmä tai sen jokin osa vaurioitunut

                                    X

                                                b)

                                                eCall-järjestelmän toimintahäiriön merkkivalo näyttää mitä tahansa vikaa järjestelmässä.

                                    X

                                                c)

                                                eCall-järjestelmän elektroninen ohjausyksikkö vikaantunut

                                    X

                                                d)

                                                Matkaviestinverkon viestintälaite vikaantunut

                                    X

                                                e)

                                                GPS-signaali vikaantunut

                                    X

                                                f)

                                                Äänikomponentteja ei kytketty

                                    X

                                                g)

                                                Virtalähdettä ei kytketty tai varaus riittämätön

                                    X

                                                h)

                                                Järjestelmä ilmoittaa viasta ajoneuvon sähköisen liitännän kautta

                                    X

                                                7.13.3

                                                Toiminta

                                    Silmämääräinen tarkastus sekä tarkastus käyttäen sähköistä liitäntää, jos ajoneuvon tekniset ominaisuudet mahdollistavat sen ja kun tarvittavat tiedot ovat saatavilla.

                                                a)

                                                Vähimmäistiedot (Minimum set of data, MSD) väärät

                                    X

                                                b)

                                                Äänikomponentit eivät toimintakunnossa

                                    X”

                        2)

                        Muutetaan liitteen III taulukossa I oleva 4 kohta seuraavasti:

                                    a)

                                    Korvataan otsikko seuraavasti:
                                    ”N-luokan ajoneuvoon perustuvat erityisajoneuvot, T1b, T2b, T3b, T4.1b, T4.2b ja T4.3b”;

                                    b)

                                    Korvataan viittaukset T5-luokan ajoneuvoihin viittauksella seuraaviin luokkiin:
                                    ”T1b, T2b, T3b, T4.1b, T4.2b ja T4.3b (P) sekä T1b, T2b, T3b, T4.1b, T4.2b ja T4.3b (D)”.


title: Komission delegoitu direktiivi (EU) 2021/802, annettu 12 päivänä maaliskuuta 2021, neuvoston puitepäätöksen 2004/757/YOS liitteen muuttamisesta uusien psykoaktiivisten aineiden metyyli-3,3-dimetyyli-2-{[1-(pent-4-en-1-yyli)-1H-indatsoli-3-karbonyyli]amino}butanoaatti (MDMB-4en-PINACA) ja metyyli-2-{[1-(4-fluorobutyyli)-1H-indoli-3-karbonyyli]amino}-3,3-dimetyylibutanoaatti (4F-MDMB-BICA) huumausaineen määritelmään sisällyttämisen osalta

text:
                  20.5.2021

                  FI

                  Euroopan unionin virallinen lehti

                  L 178/1

         KOMISSION DELEGOITU DIREKTIIVI (EU) 2021/802,
         annettu 12 päivänä maaliskuuta 2021,
         neuvoston puitepäätöksen 2004/757/YOS liitteen muuttamisesta uusien psykoaktiivisten aineiden metyyli-3,3-dimetyyli-2-{[1-(pent-4-en-1-yyli)-1H-indatsoli-3-karbonyyli]amino}butanoaatti (MDMB-4en-PINACA) ja metyyli-2-{[1-(4-fluorobutyyli)-1H-indoli-3-karbonyyli]amino}-3,3-dimetyylibutanoaatti (4F-MDMB-BICA) huumausaineen määritelmään sisällyttämisen osalta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon laittoman huumausainekaupan rikostunnusmerkistöjä ja seuraamuksia koskevien vähimmäissääntöjen vahvistamisesta 25 päivänä lokakuuta 2004 tehdyn neuvoston puitepäätöksen 2004/757/YOS (1) ja erityisesti sen 1 a artiklan 1 kohdan,
         sekä katsoo seuraavaa:

                     (1)

                     Euroopan huumausaineiden ja niiden väärinkäytön seurantakeskuksen, jäljempänä ’seurantakeskus’, tiedekomitea, jota laajennettiin Euroopan parlamentin ja neuvoston asetuksen (EY) N:o 1920/2006 (2) 5 c artiklan 4 kohdassa säädettyä menettelyä noudattaen, laati saman asetuksen 5 c artiklan mukaisesti riskinarviointiraportit uusista psykoaktiivisista aineista metyyli-3,3-dimetyyli-2-{[1-(pent-4-en-1-yyli)-1H-indatsoli-3-karbonyyli]amino}butanoaatti (MDMB-4en-PINACA) ja metyyli-2-{[1-(4-fluorobutyyli)-1H-indoli-3-karbonyyli]amino}-3,3-dimetyylibutanoaatti (4F-MDMB-BICA). Seurantakeskus toimitti riskinarviointiraportit komissiolle ja jäsenvaltioille 9 päivänä joulukuuta 2020.

                     (2)

                     MDMB-4en-PINACA ja 4F-MDMB-BICA ovat synteettisiä kannabinoidireseptoriagonisteja (synteettisiä kannabinoideja). Niillä on samanlaisia vaikutuksia kuin tetrahydrokannabinolilla (THC), joka aiheuttaa kannabiksen merkittävimmät psykoaktiiviset vaikutukset, mutta niiden myrkyllisyys on vielä hengenvaarallisempaa. Näiden kahden aineen voimakas vaikutus aiheuttaa suuren myrkytysriskin.

                     (3)

                     MDMB-4en-PINACAa on ollut saatavilla unionissa ainakin vuodesta 2017 lähtien, ja sitä on havaittu 20 jäsenvaltiossa. Lisäksi niiden jäsenvaltioiden määrä, joissa ainetta havaittiin ensimmäisen kerran, kasvoi huomattavasti vuonna 2019. Tulli takavarikoi MDMB-4en-PINACAa vuonna 2020 selvästi aiempaa enemmän. Kaikkiaan 20 jäsenvaltiota on ilmoittanut yhteensä 389 takavarikosta (3). Lisäksi kuusi jäsenvaltiota on ilmoittanut 15 kerätystä näytteestä ja yksi jäsenvaltio on ilmoittanut 28 biologisesta näytteestä. MDMB-4en-PINACAa jää todennäköisesti havaitsematta, koska ainetta ei seulota rutiininomaisesti joissakin laboratorioissa. Useimmissa tapauksissa aine on takavarikoitu jauheena ja poltettavina seoksina, mutta sitä on tunnistettu myös paperiin, mukaan lukien imupaperiin (blotter), kyllästettynä, nestemäisessä muodossa ja muissa määrittelemättömissä muodoissa.

                     (4)

                     Kaksi jäsenvaltiota ilmoitti 12 kuolemantapauksesta, jotka liittyivät MDMB-4en-PINACAan. Sekä myrkytyksiä että kuolemantapauksia on todennäköisesti havaittua ja ilmoitettua enemmän, koska ainetta ei joissakin laboratorioissa seulota rutiininomaisesti.

                     (5)

                     4F-MDMB-BICAa on ollut saatavilla unionissa ainakin maaliskuusta 2020 lähtien, ja sitä on havaittu 11 jäsenvaltiossa. Kaikkiaan 11 jäsenvaltiota on ilmoittanut yhteensä 94 takavarikosta (4). Lisäksi yksi jäsenvaltio on ilmoittanut yhdestä kerätystä näytteestä ja yksi jäsenvaltio on ilmoittanut 126 biologisesta näytteestä. 4F-MDMB-BICAa jää todennäköisesti havaitsematta, koska ainetta ei seulota rutiininomaisesti sen vuoksi, että se on vasta tullut markkinoille. Useimmissa tapauksissa aine on takavarikoitu jauheena, poltettavina seoksina ja imupaperissa, mutta sitä on havaittu myös nestemäisessä muodossa ja muissa määrittelemättömissä muodoissa.

                     (6)

                     Yksi jäsenvaltio ilmoitti toukokuun ja elokuun 2020 välisenä aikana 21 kuolemantapauksesta, jotka liittyvät 4F-MDMB-BICAan. Useat myrkytys- ja kuolemantapaukset jäävät todennäköisesti havaitsematta ja ilmoittamatta, koska ainetta ei seulota rutiininomaisesti ja se tuli unionin markkinoille aivan äskettäin.

                     (7)

                     MDMB-4en-PINACAa ja 4F-MDMB-BICAa ilmeisesti myydään verkossa pieninä määrinä ja tukkumäärinä kannabiksen ja valvonnan kohteena olevien synteettisten kannabinoidien ”laillisena” korvikkeena etupäässä valmiina kulutushyödykkeenä, kuten poltettavina seoksina, e-nesteinä tai paperiin kyllästettynä.

                     (8)

                     Järjestäytyneen rikollisuuden mahdollisesta osallistumisesta MDMB-4en-PINACAn ja 4F-MDMB-BICAn valmistukseen, jakeluun (laittomaan kauppaan) ja tarjontaan unionissa ei ole suoraa näyttöä.

                     (9)

                     MDMB-4en-PINACAlla ja 4F-MDMB-BICAlla ei ole tunnustettua lääketieteellistä tai eläinlääketieteellistä käyttöä unionissa eikä ilmeisesti muuallakaan. Ei ole mitään merkkejä siitä, että näitä aineita voitaisiin käyttää mihinkään muuhun tarkoitukseen kuin analyyttisena vertailustandardina ja tieteellisessä tutkimuksessa.

                     (10)

                     Riskinarviointiraporteista käy ilmi, että useat MDMB-4en-PINACAan ja 4F-MDMB-BICAan liittyvät kysymykset ovat seurausta aineen terveydelle ja kansanterveydelle aiheuttamia riskejä sekä sosiaalisia riskejä koskevien tietojen puuttumisesta, ja niihin voitaisiin vastata toteuttamalla lisätutkimuksia. Käytettävissä olevat tiedot viittaavat siihen, että MDMB-4en-PINACAn ja 4F-MDMB-BICAn nauttiminen aiheuttaa terveyshaitan, joka liittyy niiden akuuttiin toksisuuteen ja väärinkäyttöriskiin tai riippuvuutta aiheuttaviin ominaisuuksiin. Tätä terveyshaittaa pidetään hengenvaarallisena. MDMB-4en-PINACAn ja 4F-MDMB-BICAn aiheuttamista sosiaalisista riskeistä ei ole erityisiä tietoja. Sen vuoksi on perusteltua sisällyttää MDMB-4en-PINACA ja 4F-MDMB-BICA huumausaineen määritelmään.

                     (11)

                     MDMB-4en-PINACAa ja 4F-MDMB-BICAa ei ole lueteltu valvottavaksi aineeksi Yhdistyneiden kansakuntien vuoden 1961 huumausaineyleissopimuksessa, sellaisena kuin se on muutettuna vuoden 1972 pöytäkirjalla, eikä psykotrooppisia aineita koskevassa Yhdistyneiden kansakuntien vuoden 1971 yleissopimuksessa. 4F-MDMB-BICA ei ole arvioitavana Yhdistyneiden kansakuntien järjestelmässä, kun taas MDMB-4en-PINACA on suositeltu listattavaksi myös Yhdistyneiden kansakuntien järjestelmässä. Saatavilla oleva näyttö tarjoaa kuitenkin riittävät perusteet aineen sisällyttämiselle kiireesti huumausaineen määritelmään myös EU:n lainsäädännössä.

                     (12)

                     Yhdeksän jäsenvaltiota valvoo MDMB-4en-PINACAa kansallisen huumausainelainsäädännön nojalla, neljä jäsenvaltiota valvoo sitä uusia psykoaktiivisia aineita koskevan lainsäädännön nojalla ja yksi jäsenvaltio muun lainsäädännön nojalla. Seitsemän jäsenvaltiota valvoo 4F-MDMB-BICAa kansallisen huumausainelainsäädännön nojalla, neljä jäsenvaltiota valvoo sitä uusia psykoaktiivisia aineita koskevan lainsäädännön nojalla ja yksi jäsenvaltio muun lainsäädännön nojalla. Koska kyseiset kansalliset valvontatoimenpiteet ovat jo käytössä, MDMB-4en-PINACAn ja 4F-MDMB-BICAn sisällyttäminen huumausaineen määritelmään ja siten niiden saattaminen puitepäätöksessä 2004/757/YOS määriteltyjä rikoksia ja seuraamuksia koskevien säännösten soveltamisalaan auttaisi ehkäisemään esteitä rajat ylittävässä lainvalvonnassa ja oikeudellisessa yhteistyössä ja suojautumaan riskeiltä, joita niiden saatavuus ja käyttö voivat aiheuttaa.

                     (13)

                     Koska delegoidun säädöksen antamista koskevat edellytykset täyttyvät ja menettelyä on noudatettu, olisi annettava delegoitu direktiivi MDMB-4en-PINACAn ja 4F-MDMB-BICAn sisällyttämiseksi puitepäätöksen 2004/757/YOS liitteeseen, minkä seurauksena kyseiset aineet tulisivat laitonta huumausainekauppaa koskevien unionin rikosoikeudellisten säännösten piiriin.

                     (14)

                     Puitepäätös 2004/757/YOS, sellaisena kuin se on muutettuna Euroopan parlamentin ja neuvoston direktiivillä (EU) 2017/2103 (5), sitoo Irlantia, ja sen vuoksi Irlanti osallistuu tämän päätöksen hyväksymiseen ja soveltamiseen.

                     (15)

                     Puitepäätös 2004/757/YOS, sellaisena kuin sitä sovellettiin 21 päivään marraskuuta 2018 asti, sitoo Tanskaa, mutta direktiivi (EU) 2017/2103 ei sido Tanskaa. Tanska ei sen vuoksi osallistu tämän direktiivin hyväksymiseen ja soveltamiseen, direktiivi ei sido Tanskaa eikä sitä sovelleta Tanskaan.

                     (16)

                     Jäsenvaltiot ovat selittävistä asiakirjoista 28 päivänä syyskuuta 2011 annetun jäsenvaltioiden ja komission yhteisen poliittisen lausuman (6) mukaisesti sitoutuneet perustelluissa tapauksissa liittämään ilmoitukseen toimenpiteistä, jotka koskevat direktiivin saattamista osaksi kansallista lainsäädäntöä, yhden tai useamman asiakirjan, joista käy ilmi direktiivin osien ja kansallisen lainsäädännön osaksi saattamiseen tarkoitettujen välineiden vastaavien osien suhde.

                     (17)

                     Puitepäätöstä 2004/757/YOS olisi sen vuoksi muutettava,

               ON HYVÄKSYNYT TÄMÄN DIREKTIIVIN:

            1 artikla
            Puitepäätöksen 2004/757/YOS muuttaminen
            Lisätään puitepäätöksen 2004/757/YOS liitteeseen uusi 18 ja 19 kohta seuraavasti:

                        ”18.

                        Metyyli-3,3-dimetyyli-2-{[1-(pent-4-en-1-yyli)-1H-indatsoli-3-karbonyyli]amino}butanoaatti (MDMB-4en-PINACA) (*).

                        19.

                        Metyyli-2-{[1-(4-fluorobutyyli)-1H-indoli-3-karbonyyli]amino}-3,3-dimetyylibutanoaatti (4F-MDMB-BICA) (*).

            2 artikla
            Saattaminen osaksi kansallista lainsäädäntöä

               1.   Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 9 päivänä joulukuuta 2021. Niiden on viipymättä toimitettava nämä säännökset kirjallisina komissiolle.
               Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne julkaistaan virallisesti. Jäsenvaltioiden on säädettävä siitä, miten viittaukset tehdään.

               2.   Jäsenvaltioiden on toimitettava tässä direktiivissä säännellyistä kysymyksistä antamansa keskeiset kansalliset säännökset kirjallisina komissiolle.

            3 artikla
            Voimaantulo
            Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            4 artikla
            Tämä direktiivi on osoitettu jäsenvaltioille perussopimusten mukaisesti.

            Tehty Brysselissä 12 päivänä maaliskuuta 2021.

                  Komission puolesta

                  Puheenjohtaja

               Ursula VON DER LEYEN

            (1)  EUVL L 335, 11.11.2004, s. 8.

            (2)  Euroopan parlamentin ja neuvoston asetus (EY) N:o 1920/2006, annettu 12 päivänä joulukuuta 2006, Euroopan huumausaineiden ja niiden väärinkäytön seurantakeskuksesta (EUVL L 376, 27.12.2006, s. 1).

            (3)  Lisäksi Yhdistynyt kuningaskunta ilmoitti 380 takavarikosta, Norja 1 takavarikosta ja Turkki 663 takavarikosta.

            (4)  Lisäksi Yhdistynyt kuningaskunta on ilmoittanut 17 takavarikosta.

            (5)  Euroopan parlamentin ja neuvoston direktiivi (EU) 2017/2103, annettu 15 päivänä marraskuuta 2017, neuvoston puitepäätöksen 2004/757/YOS muuttamisesta uusien psykoaktiivisten aineiden sisällyttämiseksi huumausaineen määritelmään ja neuvoston päätöksen 2005/387/YOS kumoamisesta (EUVL L 305, 21.11.2017, s. 12).

            (6)  EUVL C 369, 17.12.2011, s. 14.